ফের রেপো রেট কমাল RBI, মধ্যবিত্তরা কতটা সুবিধা পাবেন?

ওয়েব ডেস্ক: স্বস্তি ফিরিল মধ্যবিত্তদের মধ্যে। ফের রেপো রেট (Repo Rate) কমিয়ে দিল রিজার্ভ ব্যাঙ্ক অফ ইন্ডিয়া (Reserve Bank Of India)। গত বুধবার মুদ্রানীতি কমিটির বৈঠকের পরে রিজার্ভ ব্যাঙ্কের গভর্নর (RBI Governor) সঞ্জয় মালহোত্রা (Sanjay Malhotra) নতুন রেপো রেটের ঘোষণা করেন। তিনি জানান, ০.২৫ শতাংশ হ্রাস পেয়ে বর্তমান রেপো রেট দাঁড়াল ৬ শতাংশে। রিজার্ভ ব্যাঙ্ক পরপর দু’বার রেপো রেট কমানোর ফলে দেশের নাগরিকদের বিভিন্ন খাতে তা ইতিবাচক প্রভাব ফেলবে বলে মনে করছে বিশেষজ্ঞ মহল।

প্রসঙ্গত, গত দু’বছর ধরে রেপো রেট অপরিবর্তিত রেখেছিল আরবিআই। তবে নতুন গভর্নর সঞ্জয় মালহোত্রা দায়িত্ব নেওয়ার পর গত ফেব্রুয়ারিতেই প্রথমবার রেপো রেট ০.২৫ শতাংশ কমানো হয়। এরপর মাত্র দু’মাসের ব্যবধানে ফের রেপো রেট কমানোর এই সিদ্ধান্তে ঋণগ্রহীতাদের জন্য স্বস্তির বাতাবরণ তৈরি হয়েছে। গাড়ি, বাড়ি কিংবা ব্যক্তিগত ঋণের ক্ষেত্রে সুদের হার কমে যাওয়ার সম্ভাবনা থাকায় উপকৃত হবেন মধ্যবিত্ত মানুষ।

আরও পড়ুন: নৌ বাহিনীর জন্য রাফাল যুদ্ধবিমান কিনছে ভারত, ৬৩০০০ কোটির চুক্তি

এদিকে গত কয়েক বছরে মুদ্রাস্ফীতিকে নিয়ন্ত্রণে আনতে একাধিক দফায় রেপো রেট বাড়িয়েছিল আরবিআই। তবে ২০২৩ সালের ফেব্রুয়ারির পর থেকে সেই হারে আর কোনও পরিবর্তন হয়নি। দীর্ঘ দুই বছর পর অবশেষে রেপো রেট কমানোয় অনেকেই আশা করছেন, এতে আর্থিক প্রবৃদ্ধি বাড়বে এবং বাজারে বিনিয়োগের পরিবেশ তৈরি হবে।

সব মিলিয়ে, এই সিদ্ধান্ত মধ্যবিত্ত ও ব্যবসায়ী শ্রেণির কাছে স্বস্তির বার্তা নিয়ে এসেছে। বিশ্ববাজারে চূড়ান্ত অস্থিরতার আবহে রেপো রেট কমানোর এই সিদ্ধান্তকে সময়োচিত বলেই মনে করছেন অর্থনীতিবিদরা।